O tânără din Pitești, pipăită și aruncată dintr-un autobuz. Agresorul este căutat
- Emma Cristescu
- 1 martie 2024, 13:04
Un adolescent din Pitești este căutat de poliție după ce a pipăit o tânără într-un autobuz, iar după aceea i-a făcut vânt pe scări. Acesta s-a enervat când victima a vrut să sune la 112.
Poliţiştii din Piteşti au făcut publice, vineri, imagini cu un tânăr care a agresat sexual o fată şi apoi a împins-o din autobuz. Incidentul a avut loc în luna ianuarie, fiind deschis un dosar penal privind săvârşirea infracţiunilor de agresiune sexuală şi loviri sau alte violenţe. Acesta ar fi pipăit-o și ar fi încercat să o arunce din autobuz când a văzut că sună la 112.
Tânărul din Pitești este căutat
"Poliţiştii de investigaţii criminale piteşteni desfăşoară verificări pentru identificarea unui tânăr (...) care, în ziua de duminică, 21 ianuarie a.c., în jurul orei 14,00, ar fi atins o tânără în zone intime, în timp ce se afla în zona unei staţii pentru mijloace de transport în comun de pe bulevardul Petrochimiştilor din municipiul Piteşti. Ulterior, cel în cauză ar fi împins-o pe tânără dintr-un autobuz, în care acesta s-a urcat împreună cu alţi patru tineri care îl însoţeau, determinând căderea acesteia, în împrejurarea în care persoana vătămată ar fi transmis că va suna la Poliţie", se precizează într-un comunicat al Inspectoratului de Poliţie Judeţean Argeş.
Cine îl știe pe agresor poate suna la poliție
Oamenii legii au făcut verificări în imediata apropiere a locului faptei, precum şi la liceele din zonă, astfel că suspectul şi cei care îl însoţeau ar fi avut posibilitatea să afle că se efectuează cercetări pentru clarificarea situaţiei, însă nu s-au prezentat la audieri.
"Rugăm persoanele care pot da relaţii cu privire la tânărul în cauză sau despre ceilalţi tineri care apar în imagini să contacteze poliţiştii din cadrul Poliţiei Municipiului Piteşti, la numărul de telefon 0248 607 009", se mai menţionează în comunicat.
O altă tânără a fost pipăită pe stradă
Anul trecut, un tânăr din Iași, în vârstă de 17 ani, a fost reținut, apoi plasat sub control judiciar după ce a pipăit o adolescentă în zonele intime pe stradă. Înainte de a fi agresată, tânăra trecuse pe lângă el pe o alee pietonală.
Cei doi tineri, adolescentul de 17 ani și tânăra de 18 ani nu se cunoșteau de dinainte ca acest eveniment să se întâmple.